দিঘায় উৎসবের ছোঁয়া, সুভদ্রাকেই দুর্গা রূপে পুজো

দিঘা: রবিবার ছিল মহালয়া। আর সেইদিন থেকেই বাঙালির শ্রেষ্ঠ উৎসবের সূচনা হয়ে গিয়েছে। পঞ্জিকা মতে এখনও উৎসবের শুরু না হলেও বাঙালির মনে প্রাণে রং লেগে গিয়েছে। পুজোর উদ্বোধনও চলছে দফায় দফায়। দোকান বাজারের ভিড় জানান দিচ্ছে আর বেশি দেরি নেই। আর এই উৎসবের রঙের ছোঁয়া লেগেছে দিঘার জগন্নাথ মন্দিরেও। সেই উপলক্ষ্যে সাজিয়ে তোলা হয়েছে গোটা মন্দির।

জানা গিয়েছে, দিঘায় দেবী পক্ষের সূচনা থেকেই দেবী সুভদ্রাকে দুর্গা রূপে পুজো করা হচ্ছে। মন্দির সূত্রে জানা গিয়েছে, মহালয়া থেকে দশমী পর্যন্ত এই বিশেষ পুজো চলবে। ফুলের দিয়ে সাজানো হয়েছে জগন্নাথদেবের বিগ্রহ। নতুন বসন পরানো হয়েছে জগন্নাথ–বলরাম ও সুভদ্রাকে। মহালয়া থেকে প্রতিদিনই তাঁদের অঙ্গরাগ করা হবে। সাজানো হবে নতুন নতুন পোশাকে। প্রতিদিনই দেবতাদের উৎসর্গ করা হবে বিশেষ ভোগ। প্রতিদিন ভোর থেকে বিশেষ পুজোর পাশাপাশি সারাদিন নানা অনুষ্ঠান চলবে। কীর্তন ও নামগানের পাশাপাশি ভোগ বিতরণের ব্যবস্থা করেছে মন্দির কতৃপক্ষ। ইসকনের সন্ন্যাসীরা পুজোর ক’দিন জগন্নাথ–বলরাম–সুভদ্রার জন্য বিশেষ পোশাক তৈরি করছেন।

আরও পড়ুন: ‘এসো দূর করি এ জীর্ণতা’ প্রতিপদে এল মুখ্যমন্ত্রীর নতুন গান

দিঘার জগন্নাথ মন্দির ট্রাস্টি কমিটির সদস্য তথা কলকাতা ইসকনের ভাইস প্রেসিডেন্ট রাধারমণ দাস বলেন, ‘দেবী সুভদ্রা দেবী দুর্গারই একটি রূপ। আর জগন্নাথ–বলরাম নারায়ণের একটি রূপ। যার কারণে শারদীয়ার দিনগুলিতে মন্দিরে বিশেষ পুজোর আয়োজন করা হয়েছে। এ দিকে আবার সুভদ্রা ছাড়াও দেবী বিমলা দুর্গার একটি রূপ। সে জন্য দেবী বিমলাকেও দুর্গা রূপে পুজো করা হবে দশমী পর্যন্ত।’ এছাড়াও, মন্দির কমিটির পক্ষ থেকে জানানো হয়েছে, জগন্নাথ মন্দিরের সামনেই দেবী বিমলার মন্দিরেও দশমী পর্যন্ত বিশেষ পুজোর আয়োজন করা হয়েছে।